送康洽入京進樂府歌
作者：李頎
朝代：唐

paragraphs: 識子十年何不遇，只愛歡遊兩京路。
朝吟左氏嬌女篇，夜誦相如美人賦。
長安春物舊相宜，小苑蒲萄花滿枝。
柳色偏濃九華殿，鶯聲醉殺五陵兒。
曳裾此日從何所，中貴由來盡相許。
白裌春衫仙吏贈，烏皮隱几臺郎與。
新詩樂府唱堪愁，御妓應傳鳷鵲樓。
西上雖因長公主，終須一見曲陵侯。